Työläisnainen ja työläismies Neuvostoliiton propagandajulisteessa.
**Neuvostonostalgialla** viitataan voimakkaaseen kaipuuseen Neuvostoliiton aikoihin tai joihinkin Neuvostoliittoon liittyviin yksittäisiin asioihin. Tällöin kaivataan mennyttä työläisten perustamaa valtiota ja sen kommunistista aikaa ja haikaillaan niin neuvostoajan taiteen, arkkitehtuurin kuin neuvostoajan avaruusohjelmienkin perään. Usein kyseessä saattaa olla sinänsä aatteeton kaipuu menneisiin aikoihin, jolloin oma elintaso koettiin paremmaksi ja toimeentulo varmemmaksi. Joskus nostalgiakokemus voi perustua muiden kokemuksiin ja kertomuksiin menneistä ajoista. Monissa tapauksissa menneiden aikojen kaipaaminen ei välttämättä tarkoita, että menneitä aikoja haluttaisi tosiasiassa palauttaa tai tuoda niitä nykyaikaan. Pinnallisemmissa tapauksissa saatetaan kaivata esimerkiksi Neuvostoliiton ajan tuotteita ja kenties hakea tuntumaa menneeseen erilaisten elämyskokemusten kautta.

Neuvostonostalgia Venäjällä
---------------------------

Venäjällä enemmistö kansalaisista kokee, että Neuvostoliiton hajoaminen oli kielteinen asia. Syyt asenteen taustalla liittyvät esimerkiksi koettuihin tuntemuksiin paremmasta elintasosta, yleisestä hyvinvoinnista ja varmemmasta toimeentulosta. Taustalla oli vaikuttanut kaoottiseksi koettu 1990-luku, jossa maa siirtyi Neuvostoliiton hajottua šokkiterapian avulla suoraan suunnitelmataloudesta kapitalistiseen markkintalouteen. Yhteisöllisyyden ja sukulaissuhteiden koettiin olevan vahvemmalla pohjalla. Matkustaminen koettiin helpommaksi. Uskotaan, että ennen oltiin osana suurempaa kokonaisuutta, jolloin venäläiset kuuluivat suurena pidettyyn valtakuntaan, jota kunnioitettiin. Tässä korostuu suuresti ihailu Josif Stalinia kohtaan, joka useimman venäläisen mielestä teki Neuvostoliitosta suuren, mahtavan ja kunnioitetun. Hänen vastakohtanaan pidetään Mihail Gorbatšovia, jota laajalti syytetään Neuvostoliiton romahduksesta. Neuvostonostalgia on esiintynyt Vladimir Putinin ja muiden Venäjän vallanpitäjien puheissa ja retoriikassa, joissa myös vanhoja neuvostoaikaisia rajoja on haikailtu. Putinin mielestä Neuvostoliiton hajoaminen oli "vuosisadan suurin geopoliittinen katastrofi". Kaipuu Neuvostoliiton aikoihin on Venäjällä yleisempää vanhempien ihmisten parissa, vaikka neuvostonostalgiaa esiintyy laajalti myös nuorempien venäläisten keskuudessa.

Neuvostonostalgia Venäjän ulkopuolella
--------------------------------------

Kuten Venäjän tapauksessa myös monessa muussa entisessä neuvostotasavallassa haikailu Neuvostoliiton aikoihin on yleisempää ikääntyneempien keskuudessa. Esimerkiksi Kirgisiassa haikailu Neuvostoliiton aikoihin on lisääntynyt kuitenkin myös nuorempien keskuudessa. Neuvostoaikoja tutkitaan ja sekundaarisesti muistellaan erilaisten nuorisopioneerijärjestöjen ja valokuvien kautta.

Kaipuu Neuvostoliiton aikoihin on ollut yleisintä Venäjän, Moldovan ja Valko-Venäjän lisäksi esimerkiksi Armeniassa. Armeniassa neuvostoaikojen kaipailu linkittyy myös läheisiin suhteisiin nyky-Venäjän kanssa. Vähäisintä neuvostoaikojen kaipuu on ollut Uzbekistanissa ja Baltian maissa. Liettuassa neuvostonostalgiaa esiintyy väestössä jonkin verran. Latvian ja Viron kohdalla Neuvostoliiton kaipuu on yleisempää enimmäkseen maiden venäjänkielisten vähemmistöjen parissa. Valko-Venäjän poliittisen järjestelmän on sanottu tuovan mieleen Neuvostoliiton autoritäärisine hallintomalleineen ja sekatalouksineen. Ukrainassa Neuvostoliiton aikaan suhtauduttiin pitkään positiivisesti erityisesti Itä-Ukrainassa. Venäjän–Ukrainan sota on toisaalta ukrainalaisten mielissä vähentänyt myönteistä suhtautumista myös neuvostoaikoihin, kuten myös jossain määrin muuallakin. Georgiassa lähes puolella väestöstä oli myönteisiä mielikuvia Neuvostoliitosta vielä vuonna 2017. Samalla georgialaiset ovat kokeneet kuuluvansa myös länteen haluten osaksi Euroopan unionia.

Katso myös
----------

* Ostalgia
* Jugoslavianostalgia

Lähteet
-------

1. ↑  Maija Rudovska. In The Shadows Of Nostalgia. Marta Staņa’s Legacy In Latvia *Leidiniu*. Viitattu 9.4.2023. (englanniksi)
2. ↑  Siddiqi, Asif: A Brief Guide to Russian Space Movies *Smithsonian Magazine*.  9.4.2021. Viitattu 9.4.2023. (englanniksi)
3. ↑  Spinella, Peter: Nostalgia and intrigue fuel booming trade in Soviet souvenirs *The Guardian*.  1.4.2015. Viitattu 9.4.2023. (englanniksi)
4. ↑  Hancox, Dan: Lithuania's Soviet nostalgia: back in the USSR *The Guardian*.  1.5.2011. Viitattu 9.4.2023. (englanniksi)
5. ↑  Campbell, Adrian: The wild decade: how the 1990s laid the foundations for Vladimir Putin’s Russia *The Conversation*.  2.7.2020. Viitattu 9.4.2023.
6. ↑  Helle, Anna & Koivunen Pia: *Neuvostoliito muistoissa ja mielikuvissa*, s. 167–185. Suomalaisen Kirjallisuuden Seura, 2022. ISBN 978-951-858-444-8. Teoksen verkkoversio.
7. ↑  Masci, David: In Russia, nostalgia for Soviet Union and positive feelings about Stalin *Pew Research Center*.  29.6.2017. Viitattu 9.4.2023. (englanniksi)
8. ↑  Putin: Soviet collapse a 'genuine tragedy' *NBC News*.  25.4.2005. Viitattu 9.4.2023. (englanniksi)
9. ↑  Wood, Colleen: Rising Soviet Nostalgia in Central Asia: Kyrgyzstan’s Young Pioneers *The Diplomat*.  1.6.2022. Viitattu 9.4.2023. (englanniksi)
10. ↑  Wood, Colleen: Soviet Nostalgia Meets Kyrgyz Social Media *The Diplomat*.  21.3.2019. Viitattu 9.4.2023. (englanniksi)
11. ↑  Armenia Among Most Religious And Ussr-Nostalgic Nations *Panarmenian.Net*.  11.5.2017.  Arkistoitu 9.4.2023. Viitattu 9.4.2023. (englanniksi)
12. ↑  Death of The Soviet Union: Widespread nostalgia but no going back *BNE - Intellinews*.  10.12.2021. Viitattu 9.4.2023. (englanniksi)
13. ↑  Bakaitė, Jurga: Why are people in Lithuania affected by Soviet nostalgia? *LRT*.  12.11.2022. Viitattu 9.4.2023. (englanniksi)
14. ↑  Benazzo, Simone: The Russian community in Latvia is stuck between two worlds *ereb.eu*.  29.7.2022. Viitattu 9.4.2023. (englanniksi)
15. ↑  Martin, Nik: Belarus' Soviet-era economy propped up by Moscow *DW*.  25.8.2020. Viitattu 9.4.2023. (englanniksi)
16. ↑  Murdock, Heather: Reporter's Notebook: Soviet Nostalgia Fading Fast in War-Torn Ukraine *VOA News*.  12.5.2022. Viitattu 9.4.2023. (englanniksi)
17. ↑  Musavi, Nika & Bagirov, Araz: Soviet nostalgia in Azerbaijan: was it better before? *Heinrich Boell Foundation Tbilisi Office - South Caucasus Region*.  27.11.2022. Viitattu 9.4.2023. (englanniksi)
18. ↑  Mirovalev, Mansur: ‘I was naive about Russia’: Central Asians on the Ukraine war *Al Jazeera*.  17.2.2023. Viitattu 9.4.2023. (englanniksi)
19. ↑  Lomsadze, Giorgi: Missing the USSR, Even in Georgia *Eurasianet*.  7.11.2017. Viitattu 9.4.2023. (englanniksi)